***Facultatea de Drept, Universitatea din București: Programul de master internaționalizat Drept economic european, în limba germană, a fost acreditat***

Facultatea de Drept a Universității din București anunță **organizarea** **programului de master internaționalizat *Drept* *economic european*, în limba germană,** **începând cu anul universitar 2021-2022**. Programul de master a fost acreditat de ARACIS, fiind evidențiat în Hotărârea Guvernului nr. 906/2021 pentru modificarea anexelor nr. 1 și 2 la Hotărârea Guvernului nr. 385/2021 privind domeniile și programele de studii universitare de master acreditate și numărul maxim de studenți ce pot fi școlarizați în anul universitar 2021-2022 (Monitorul Oficial al României, Partea I, nr. 821 din 27 august 2021). Cu această ocazie, numărul total de locuri la programele de master ale Facultății de Drept a crescut la 650.

În acest an universitar, admiterea la programul de master *Drept economic european* va fi organizată sub forma unei probe de competență lingvistică (examen oral în limba germană), ce va fi notată cu admis/respins, urmată de un concurs de dosare. Înscrierile au loc în perioada 1-10 septembrie 2021, iar mai multe detalii despre admitere pot fi obținute prin accesarea acestei pagini:

https://drept.unibuc.ro/Admitere-2021-s1010-ro.htm

Programul se va desfășura în cooperare cu Facultatea de Drept a Universității din Würzburg, Germania și va reuni cadre didactice prestigioase ale universității partenere, ale Facultății de Drept a Universității din București, dar și ale altor universități de marcă din România și Germania, propunându-și să ofere studenților-masteranzi atât o perspectivă de ansamblu asupra construcției europene, cât și o abordare aprofundată a componentei economice a dreptului Uniunii Europene, prin intermediul unor discipline precum: *Tradiția constituțională europeană. Istoria dreptului privat european; Dreptul economic intern și extern al Uniunii Europene; Drept internațional privat și drept procesual civil al Uniunii Europene; Drept public european. Elemente de drept procesual administrativ*.

Cursurile și seminarele se vor desfășura în sistem modular, iar în anul universitar 2021-2022 programul se va desfășura în regim on-line.